Erdbeben von Sparta 464 v. Chr.
S Erdbebe vo Sparta ane 464 v. Chr. isch ais vo de schwerste Erdbebe i de Antiki, wo bikannt isch. D Folge vo dem Erdbebe hend d Spartaner i groossi politischi Noot broocht, bsundrig de messenischi Helotenuufstand. S Erdbebe isch nöd völlig sicher datiert, de Früelig vom Joor 464 v. Chr. werd allgimain akzeptiert. 

De Diodor Siculus, wo s Erdbebe is Joor 469 v. Chr. datiert, sait es hebi 20 Tuusig Tooti ggee und d Mentsche saied vo de Trümmer vergrabe wore. De Plutarch maint, as da s schwersti Erdbebe sit Menschegidenke gsii sai, vili Erdspalte hebid sich uuftue und ufem Taygetos saied gär Berggipfel abbroche. Z Sparta saied nume fööf Hüser stoo blibe und im Gymnasion saied all Ephebe umchoo, ussert die, wo emene Hase nochegaget saied, wo unmittelbar vorem Erdbebe dör s Gymnasion ghopplet sai. O wenn die Agoobe öbertribe wörked, so geend si en Iidruck, wo die Katastrooffe uusgricht ghaa hett. De Plutarch hett gschribe, as no zo sine Lebtig die Gräber Seismatias („Erdbebegräber“) gnennt wore sind.

S Erdbebe isch vo de Spartaner und de anderne Grieche as e Strooff vom Gott Poseidon agluegt wore, well d Spartaner Helote, wo im Poseidontempel am Vorpirg Tainaron Schutz gsuecht ghaa hend, usem Tempel zerrt und denn töödt hend.

S Erdbebe hend di underdruckte Helote gnutzt und rebelliert. De spartanischi König Archidamos, Enkel vom Latychidas II., hett schnell reagiert und de Aagriff uf di zerstörti Stadt chöne abwende und d Helote hend sich champfloos i eri Hüser zruggzoge. Di messenische Helote hend zäme mit de Periökestedt Thouria und Aithaia de Uufstand vorberaitet und zee Joor lang gege Sparta gchrieget. De Uufstand isch as Helotenuufstand oder as Dritte Messenische Chrieg bikannt.

S Erdbebe isch o vo de antike Literatur verarbaitet wore, so vom Aristophanes im Werch D Acharner, wo de attischi Buur Dikaiopolis wetteret: 
Heftig hassi d Lakedämonier!
Söll de Poseidon, Gott vom Tänaron,
d Hüser mit Erdstöös umschupfe!

Anzelnoowiis

Literatur 
 R. Armijo, H. Lyon-Caen, and D. Papanastassiou: A possible normal-fault rupture for the 464 BC Sparta earthquake. Nature 351 (1991), 137-139. PDF
 Jessica Schnugg: Das Erdbeben von Sparta mit seinen Auswirkungen auf Staat und Mensch; GRIN Verlag 2012. ISBN 978-3-6562719-01.

Sparta
Sparta